Llíria implanta el servei de transport a demanda online
28 de maig de 2021

L'Ajuntament de Llíria, al costat de la concessionària del servei Edetania Bus, han implantat en el municipi edetà un nou servei de transport a demanda en línia (TAD), que entrarà en funcionament a partir del pròxim 1 de juny. El regidor de Mobilitat Sostenible, Paco García, ha indicat que este projecte “té, com a principal objectiu, millorar l'eficiència del transport urbà”.

“Érem conscients que s'havia de perfeccionar la connexió del nucli urbà amb les urbanitzacions i altres serveis com l'hospital comarcal”, ha explicat García. Este nou portal de transport no substitueix les línies de circulació existents, sinó que, en operar en funció de la demanda de les persones usuàries, permetrà la possibilitat de cobrir franges horàries en les quals anteriorment no existia servei.

L'accés a este portal es pot realitzar a través de la web http://urballiria.es/tadlliria.aspx i descarregant l'APP ‘Transport a demanda’. Les persones usuàries podran emplenar un formulari indicant punt d'eixida, punt d'arribada, dia i hora. L'horari d'este servei serà de 09.30 a 13.00 en dies laborables.

Esta sol·licitud s'ha de realitzar el dia anterior quan es generen les rutes en funció de la demanda. El mateix dia es podria sol·licitar el servei però fent ús dels recorreguts ja creats.

Este nou sistema, a més, també permetrà optimitzar els recursos del transport públic i garantir el benestar mediambiental. Segons ha explicat Paco García, “hi ha algunes rutes que a penes utilitzava gent, i en la majoria d'ocasions els vehicles circulaven buits per elles”.

“Ara, en funcionar sota demanda, canalitzarem molt millor els serveis en funció de les necessitats, amb el que garantirem la durabilitat dels vehicles i reduirem les emissions de CO₂”, ha indicat l'edil.

El producte TAD ha sigut un fruit d'un procés de recerca i desenvolupament per un institut tecnològic, ITI-Institut Tecnològic d'Informàtica, juntament amb dues empreses de programari valencianes, Tyris Programari i Softour Sistemes. A més, l'IVACE ha secundat financerament tant el desenvolupament dels algorismes i la tecnologia, com la posada en marxa del servei.